Nafarroako Parlamentuak, 2018ko apirilaren 19an egindako Osoko Bilkuran, honako erabaki hau onetsi zuen: “Erabakia. Horren bidez, Espainiako Gobernua premiatzen da pentsio-sistema publiko bat ezar dezan, birbanaketarako eta desberdintasun-murrizketarako ahalmen handiagokoa”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

"Nafarroako Parlamentuak Espainiako Gobernua premiatzen du:

1. 2011ko kontsentsura itzul dadin, 2011-2015 legegintzaldian zehar sartutako lege-aldaketa guztiak indarrik gabe utziz: 5/2013 Errege Lege Dekretuak erretiro aurreratuari buruz eginiko arauketa eta, oso-osorik, 23/2013 Legea, Jasangarritasun Faktorea eta Gizarte Segurantzaren Pentsio Sistemaren Errebalorizazio Indizea arautzen dituena.

2. Pentsioen erosahalmena berma dezan, haien gaurkotzea KPIaren arabera egitea berreskuratuz.

3. Jasangarritasun-faktorea, PPk 23/2013 Legean ezarritakoa, ken dezan; faktore horrek eraginen du erretiro-pentsioak murriztea kasuan kasuko kohortearen bizi-itxaropenaren arabera, 2019ko urtarrilaren 1etik aurrera.

4. Sistemaren gastuak arrazionaliza ditzan, 2018ko Estatuko Aurrekontu Orokorretara eramanez prestazioei ez dagozkien gastuak; honako gastu hauek, besteak beste:

a) Enplegua sustatzeko neurriak (kuota-murrizketak, tarifa lauak eta abar). Baldin eta horietakoren bati eustea beharrezkotzat jotzen bada, hobarien bidetik egin beharko litzateke, eta Estatuko Aurrekontu Orokorren kargura.

b) Gizarte Segurantzaren Erakunde Administratiboen kudeaketarako gastuak, gainerako erakunde publikoekin egiten den bezala.

5. Sistemaren diru-sarrerak handitu ditzan:

a) Gizarte Segurantzaren finantzaketa osatuz, besteak beste, zergetatik datozen diru-sarreren bitartez, urtero kotizazioen bidezko diru-sarrerak osatzeraino, sistemaren barruan diru-sarrera horiek berriz orekatzen diren arte; esate baterako, bankari eta transakzio finantzarioei aparteko zerga berriak ezarri beharko litzaizkieke. Gure ustez, finantza-entitateen erreskatean Espainiako gizarte osoak lagundu baldin badu, zerga horrek balio behar du pentsio-sistema publikoaren erreskatean laguntzeko.

b) Enplegu irregularraren eta Gizarte Segurantzari eginiko iruzurraren aurkako borroka areagotuz.

6. Sistemaren babes-izaera hobetu dezan, Erreserba Funtsaren kudeaketa modernizatuz haren arauketaren hobetzearen bidetik, urtealdi bakoitzerako funts-erabilerarako mugak berreskuratuz.

7. Berariazko neurriak har ditzan pixkanaka deuseztatze aldera gizonen eta emakumeen pentsioen zenbatekoen artean egun dagoen % 40 inguruko arraila:

a) Lanbide arloko berdintasunerako lege bat onestea, soldaten arraila eta, horrenbestez, kotizazioen arraila deuseztatzeko, horrek azken batean pentsio txikiagoak eragiten baititu.

b) 27/2011 Legean jasotako legegintza-ekimen sozialista berreskuratzea, 65 urtetik gorakoak izan eta beste pentsio publikorik jasotzen ez dutenen alargun pentsioa oinarri arautzailearen % 60ra iritsi arte igotzekoa; izan ere, neurri horrek gehienbat emakumeengan izanen du eragina”.

Iruñean, 2018ko apirilaren 20an

Lehendakaria: Ainhoa Aznárez Igarza